የህብረቱ ኮሚሽኑ ባለፈው ግንቦትም ኢጣልያ የሚገኙ 24 ሺህ ስደተኞችን ና ግሪክ ያሉ 16 ሺህ ስደተኞችን በአጠቃላይ 40 ሺህ ስደተኞችን አባላቱ ተከፋፍለው እንዲቀበሉ ጥሪ አቅርቦ ነበር ። ሚኒስትሮቹ ትናንት ከተስማሙባቸው ጉዳዮች አንድ ዓለም ዓቀፍ ከለላ ሊሰጣቸው ይገባል ለተባሉ ባለፉት 4 ሳምንታት ኢጣልያና ግሪክ የገቡ 40 ሺህ ስደተኞችን መውሰድ ብቻ ነው ። ይህ ትናንት በይፋ ይፅደቅ እንጂ የአውሮፓ ህብረት ባቀረበው ጥያቄ መሠረት ባለፈው ሐምሌ ውሳኔ ላይ የተደረሰበት ጉዳይ ነበር ። የጀርመን የሃገር ውስጥ ጉዳይ ሚኒስትር ቶማስ ደሚዜር የትናንቱ የአውሮፓ ህብረት የሃገር ውስጥ ጉዳይ ሚኒስትሮች ስብሰባ ይጠበቅበት የነበረውን ዋና ውሳኔ ባለማሳለፉ ቅሬታቸውን ገልፀዋል ።
